RESOLUCIÓN do 5 de setembro de 2008, da Secretaría Xeral de Emigración e da Secretaría Xeral de Politíca Lingüística, pola que se convocan Cursos de lingua galega na túa cidade.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/09/2008

A Lei 3/1983, do 15 de xuño, de normalización lingüística, establece no artigo 21 que o Goberno galego fará uso dos recursos necesarios para que os galegos e as galegas residentes no exterior poidan dispor de servizos culturais e lingüísticos no idioma propio de Galicia.
O artigo 6 c) da Lei 4/1983, do 15 de xuño, de recoñecemento da galeguidade, establece que o recoñecemento da galeguidade das comunidades galegas implica na orde cultural o dereito a colaborar no impulso das actividades culturais e espectáculos orientados a preservar e a fomentar o gozo da lingua, cultura e tradicións galegas, e o artigo 7.2 desta lei establece a obriga de lles facilitar ás comunidades galegas a organización de cursos de lingua e cultura galega.
Mediante anuncio publicado na páxina web da Secretaría Xeral de Emigración (www.galiciaaberta.com), a Secretaría Xeral de Emigración e a Secretaría Xeral de Política Lingüística ofreceulles aos galegos e descendentes de galegos residentes no exterior, así como a calquera persoa interesada no estudo e coñecemento da lingua galega, a posibilidade de preinscribirse en cursos preparatorios de lingua galega para a obtención dos niveis Celga. A través do dito anuncio, detectouse unha considerable demanda de cursos de galego por parte de persoas que carecen de vinculación coas entidades galegas no exterior e que, polo tanto, teñen menos oportunidades de participaren na convocatoria anual de cursos de lingua galega que se realizan nas ditas entidades.
É por iso que, á vista das solicitudes de preinscrición recibidas, se considera conveniente desenvolver nas cidades en que se detectou unha importante demanda un novo programa conxunto de formación de lingua galega, baixo a denominación Cursos de lingua galega na túa cidade.
De acordo coas funcións establecidas no Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración e a Secretaría Xeral de Política Lingüística convocan, mediante esta resolución conxunta, cursos preparatorios de lingua galega para os niveis Celga, dirixidos a cidadáns galegos residentes no exterior.
Por iso, con cargo aos créditos asignados a esta finalidade no exercicio 2008, consonte o establecido na Lei 4/1983, do 15 de xuño, de recoñecemento da galeguidade, e na Lei 3/1983, do 15 de xuño, de normalización lingüística, no uso das funcións que a Secretaría Xeral de Emigración e a Secretaría Xeral de Política Lingüísticas teñen atribuídas,
DISPÓN:
Primeiro.-Obxecto.
O programa Cursos de lingua galega na túa cidade ten por obxecto convocar cursos preparatorios de lingua galega para os niveis Celga, para a súa realización nas cidades do exterior en que exista unha importante demanda no estudo e coñecemento da lingua galega.
Segundo.-Solicitantes.
Poderán solicitar a súa inscrición no programa os cidadáns e cidadás galegos residentes no exterior e os seus descendentes ou calquera outra persoa interesada no estudo e coñecemento da lingua galega.
Terceiro.-Características dos cursos.
Os cursos convocados terán unha duración de 75 horas para os niveis preparatorios para as probas Celga que figuran no anexo desta resolución e nas cidades, datas e horario que se indican neste.
O número mínimo de asistentes será de 20 persoas e o máximo de 30. Dado o carácter gratuíto dos cursos e para garantir un uso eficiente dos recursos públicos, se durante a realización dos cursos o número de asistentes non alcanzase o mínimo previsto, a Secretaría Xeral de Emigración, conxuntamente coa Secretaría Xeral de Política Lingüística, poderá acordar a cancelación do curso.
Unha vez iniciados os cursos, o profesor ou profesora poderá acordar co alumnado un horario diferente ao establecido, sempre que se respecten as 75 horas de duración total do curso e a data de remate. A Secretaría Xeral de Emigración deberá autorizar o cambio para os efectos de xestión dos locais. Así mesmo, á vista do nivel de lingua que amose o alumnado, o profesor ou profesora poderá agrupalos e cambiar algún dos cursos por outros de nivel máis adecuado á competencia dos alumnos e alumnas.
O programa e o contido dos cursos de lingua galega, preparatorios para as probas Celga, serán os regulados na Orde do 16 de xullo de 2007 da Consellería de Presidencia, Administracións Públicas e Xustiza, publicada no Diario Oficial de Galicia nº 146, do 30 de xullo, que regula os certificados oficiais acreditativos dos niveis de coñecemento da lingua galega (Celga) e as probas para obtelos.
Eses cursos axustaranse aos obxectivos da referida orde, así como ao programa e ao contido curricular establecido no seu anexo III.
Non se expedirá ningún tipo de certificación ou diploma de asistencia. Para obter a acreditación do nivel de coñecemento e dominio de lingua galega, as persoas interesadas deberán superar as probas correspondentes que convoque a Secretaría Xeral de Política Lingüística e que se efectuarán en maio/xuño e/ou novembro/decembro de cada ano. As datas e os lugares onde se realicen as probas para a obtención dos certificados de lingua galega publicaranse na páxina web da Secretaría Xeral de Emigración (www.galiciaaberta.com).
Os cursos serán gratuítos para todos os participantes.
Cuarto.-Formalización da solicitude.
O modelo de solicitude estará á disposición de todos os interesados e interesadas na páxina web da Secretaría Xeral de Emigración (www.galiciaaberta.com), premendo na icona Cursos de lingua galega na túa cidade (Celga). Despois de premer na modalidade elixida, as persoas solicitantes deberán cubrir todos os datos que aparecen na pantalla e, deseguido, validalos e confirmalos.
As solicitudes, unha vez validadas e impresas, debera asinar nas/os solicitantes e remitilas á Secretaría Xeral de Emigración (Basquiños, nº 2, 15704 Santiago de Compostela-A Coruña), preferentemente mediante correo electrónico ao enderezo entidadesgalegas@xunta.es ou vía fax (00 34 981 95 73 99). Tamén poderán ser presentadas na Delegación da Xunta de Galicia en Bos Aires ou mediante calquera dos medios establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, entre os que se atopan as oficinas de correos.
Quinto.-Prazo de presentación de solicitudes e relación de admitidos e admitidas.
O prazo de presentación de solicitudes será de quince días naturais, contados desde o día seguinte ao da publicación desta resolución no Diario Oficial de Galicia.
Na selección dos/as participantes seguiranse os seguintes criterios:
-Como criterio de selección terase en conta a data, hora e minuto en que o alumno ou alumna realizou a súa matrícula a través da páxina web e terán prioridade as persoas que a realizasen en primeiro lugar.
-En caso de empate, desfarase pola orde alfabética dos apelidos dos/as solicitantes, empezando por aqueles cuxo primeiro apelido empece pola letra V, segundo o sorteo que tivo lugar en cumprimento do disposto no Regulamento de selección de persoal da Administración da Comunidade Autónoma de Galicia, cuxo resultado se fixo público pola Resolución do 29 de xaneiro de 2008 (DOG nº 25, do martes 5 de febreiro).
No caso de que non haxa un número suficiente de solicitantes que cumpran os requisitos nalgún curso, poderá completarse o número de alumnado asignado a eles mediante a apertura dun novo prazo público na páxina web da Secretaría Xeral de Emigración, con suficiente antelación para que teña lugar unha adecuada selección das novas persoas candidatas.
Sexto.-Resolución.
A resolución de concesión dos cursos ditarana o secretario xeral de Emigración e a secretaria xeral de Política Lingüística.
A relación de admitidos/as para cada curso publicarase na páxina web da Secretaría Xeral de Emigración (www.galiciaaberta.com) e da Secretaría Xeral de Política Lingüística (www.xunta.es/linguagalega). Así mesmo, publicarase unha lista de reserva para o caso de que se produzan renuncias.
A concesión dos cursos quedará condicionada á existencia de profesorado habilitado pola Secretaría Xeral de Política Lingüística que poida impartilos.
O prazo máximo para resolver será de tres meses, que comezará a contar desde a data de publicación desta resolución no Diario Oficial de Galicia. Logo de transcorrido o dito prazo sen que se dite resolución expresa, poderán entenderse desestimas as solicitudes, de acordo co establecido no artigo 44.1º da Lei 30/1992, do 26 de novembro.
Sétimo.-Financiamento.
A Secretaría Xeral de Emigración farase cargo do custo do desprazamento do profesorado e, ademais, concederá unha cantidade de mil cincocentos euros (1.500 ) para os gastos de aloxamento e manutención, cantidade que poderá incrementarse en función do crédito dispoñible e do lugar de realización do curso. Cando o profesor ou profesora resida a cen quilómetros ou menos do lugar de impartición do curso, farase cargo do custo dos desprazamentos diarios que xustifique en transporte público colectivo, ata un máximo de 1.000 euros. No caso excepcional de utilizar un vehículo particular, a contía que se pagará será de 0,19 euros por quilómetro ata o máximo previsto.
Estes gastos financiaranse con cargo á partida orzamentaria 04.50.312C.226.07. Actuacións derivadas da Lei de galeguidade, dos orzamentos xerais da Comunidade Autónoma de Galicia para 2008, na que existe crédito adecuado e suficiente, cun importe máximo de sete mil cincocentos euros (7.500 ), que poderá incrementarse segundo as dispoñibilidades orzamentarias.
Serán por conta da Secretaría Xeral de Política Lingüística o nomeamento e o custo do profesorado ocasionado pola impartición destes cursos, que lle aboará directamente a cada profesor ou profesora con cargo á partida orzamentaria 04.60.151A.640.2. Cursos e actividades de formación, dos orzamentos xerais da Comunidade Autónoma de Galicia para o ano 2008. O importe destinado a este fin será de quince mil euros (15.000 ).
Oitavo.-Recursos.
Contra esta resolución, que pon fin á vía administrativa, cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo perante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 5 de setembro de 2008.
Manuel Luis Rodríguez González
Secretario xeral de Emigración
Ver referencia pdf "17800D003P009.PDF"